User:দেবাশিস দত্ত

বেঙ্গল সাফারি(Bengal Safari), শিলিগুড়ি(Siliguri), জেলা-দার্জিলিং (Dist-Darjeeling), পশ্চিমবঙ্গ (West Bengal) দার্জিলিং জেলার শিলিগুড়ি শহরের খুব কাছেই অবস্থিত এই সাফারি পার্কটি। - নানান রকমের প্রাকৃতিক বৈশিষ্ট্যে সমৃদ্ধ পশ্চিমবঙ্গ রাজ্য। কোথাও পাহাড়, কোথাও সমুদ্র, কোথাও ঘন জঙ্গল, অসংখ্য চা বাগান, নানান ছোট-বড় পাহাড়ি নদী, কোথাও তরাই অঞ্চল এমনি নানান বৈশিষ্ট মন্ডিত এই রাজ্য। এ রাজ্যের উত্তর অংশ উত্তরবঙ্গ নামে পরিচিত। উত্তরবঙ্গের দার্জিলিং, কালিম্পং, জলপাইগুড়ি, আলিপুরদুয়ার, কোচবিহার এই জেলাগুলি হিমালয়ের কোলে অবস্থিত। হিমালয়ের কোলঘেঁষা বৃষ্টিপ্রবণ এই অঞ্চলগুলিতে রয়েছে ঘন জঙ্গল। এখানকারই দার্জিলিং জেলার শিলিগুড়ি শহরের সন্নিকটে রয়েছে মহানন্দা অভয়ারণ্য। এই মহানন্দা অভয়ারণ্যের একটি অংশেই গড়ে উঠেছে পশ্চিমবঙ্গ সরকারের উদ্যোগে বেঙ্গল সাফারি পার্ক। ￼￼ বেঙ্গল সাফারি পার্কটি শিলিগুড়ি শহর থেকে মাত্র ৮ কিলোমিটার দূরে মহানন্দা অভয়ারণ্যের বনাঞ্চলে অবস্থিত। উত্তরবঙ্গ অঞ্চলের পর্যটন বাড়ানোর লক্ষ্যে ২০১৬ সালে উদ্বোধন করা হয়। উত্তরবঙ্গ অঞ্চলের প্রথম প্রাণী সাফারি পার্ক এটি। মহানন্দা অভয়ারণ্যের প্রায় ৭০০ একর জমি নিয়ে গড়ে উঠেছে নানান জীবজন্তু সমৃদ্ধ এই সাফারি পার্কটি। উত্তরবঙ্গের পর্যটন মানচিত্রে দার্জিলিং ও ডুয়ার্স এর একটা অন্যতম খ্যাতি আছে। আর সেখানে একটি নতুন মাত্রা যোগ করেছে শাল গাছের বন সমৃদ্ধ এই বেঙ্গল সাফারি পার্কটি। বর্তমানে অসংখ্য দর্শনার্থীদের ভিড়ে এই অঞ্চলটি পর্যটন মানচিত্রে অন্যতম মাত্রা যোগ করেছে। বেঙ্গল সাফারি (শিলিগুড়ি) সম্পর্কে সবচেয়ে গুরুত্বপূর্ণ কথাটি হ'ল যে স্থানগুলিতে পশুদের রাখা হয় সেগুলি এমনভাবে তৈরি করা হয়েছে যাতে বন্যপ্রাণীরা অনুভব করতে পারে তারা জঙ্গলের ভেতরেই রয়েছে। প্রতিটি প্রাণীর ঘুরে বেড়ানোর জন্য যথেষ্ট জায়গা রাখা হয়েছে।

দর্শনার্থীদের সাফারি জন্য দুই ধরনের ব্যবস্থা রাখা হয়েছে। একটি হল কার সাফারি এবং অন্যটি হলো হাতি সাফারি। বিশেষ শীততাপ নিয়ন্ত্রিত গাড়িতে করে দর্শনার্থীদের এখানে ঘোরানো হয়। দর্শনার্থীরা গাড়ির কাঁচের জানালার ভেতরে বসে খুব কাছ থেকেই দর্শন করে বাঘ, ভাল্লুক, হরিণ, ময়ূর এরকম নানান জীবজন্তুদের। হাতি সাফারিতে হাতির পিঠের উপরে বসে ভ্রমণের বিশেষ ব্যবস্থা রয়েছে। ￼￼ বিভিন্ন বন্য প্রাণীদের খুব কাছ থেকে দর্শন করার অভিজ্ঞতা প্রতিটি দর্শনার্থীদের কাছে একটি রোমাঞ্চকর ব্যাপার। দর্শনার্থীদের সুরক্ষা নিশ্চিত করতে নিরাপত্তার ব্যবস্থা রয়েছে।

পর্যটকরা দর্শনার্থীদের জন্য বর্তমানে বন্য জীবজন্তু দর্শনের পাশাপাশি তৈরি করা হয়েছে পাখিরালয়। নানান ধরনের পাখির সমাহার রয়েছে এই পাখিরালয় গুলিতে। বিভিন্ন ধরনের পাখির দর্শন পর্যটকদের মন ভরিয়ে তোলার জন্য যথেষ্ট। এছাড়াও রয়েছে ক্রোকোডাইল পার্ক। ছোট-বড় নানান ধরণের কুমির ও ঘড়িয়াল রয়েছে এখানে। রয়েছে একটি মিউজিয়াম- এই মিউজিয়ামে ঢোকার পর আপনি উত্তরবঙ্গের নানান প্রজাতির মানুষ, জীবজন্তু, পাখি ইত্যাদি সম্পর্কে একটি সম্যক ধারণা অনুভব করতে পারবেন।

বেঙ্গল সাফারি পার্কের প্রধান ফটক দিয়ে ঢোকার পরেই এক প্রান্তে রয়েছে শিশুদের জন্য শিশু উদ্যান। এখানে শিশুদের খেলাধুলা ও মনোরঞ্জনের নানান ধরনের ব্যবস্থা রয়েছে।

এই বেঙ্গল সাফারি পার্কের মনোরঞ্জনের আরেকটি অন্যতম বিষয় টয়ট্রেন। পার্কের ভেতর উদ্ভিদ উদ্যান ও শিশু উদ্যানকে ঘিরে চারিদিকে প্রদক্ষিণ করে থাকে এই টয়ট্রেন।